Jabuli 49
Geno lonyo bino pi miŋo
1Wuwiny lok man, wun lwak me rok ducu!
Wuwiny, wun jo ducu ma wubedo i wi lobo,
2jo ma tye ki rwom ma malo ki jo me rwom ma piny,
lulonyo kacel ki lucan.
3Abibedo ka tamo tam wek aniaŋ maber ki i cwinya,
dok abiloko lok me ryeko keken.
4Abiciko ita me winyo carolok;
abigonyo te lok me koc-lit ki wer ma agoyo agoya ki opuk.
5Omyero abed ki lworo piŋo i kare me can,
ma kun noŋo lumonena ma gitima marac guruma woko dyere,
6gin jo ma geno lonyogi,
ma ginyatte pi lwak lonyo madwoŋ ma gitye kwede?
7Adada, pe tye dano mo ma twero kokke kekene,
nyo ma twero miyo wel mo bot Lubaŋa me wilo kwone,
8pien gin kok me kwo pa dano welle dit mada,
dok pe twero romo
9me miyo en medde ki bedo nakanaka,
wek pe ocit i bur.
10Iyo, en bineno ki waŋe ni kadi wa jo maryek bene gito,
lamiŋ kacel ki ŋat ma wiye odiŋ bene gito kit meno,
ci giweko lonyogi doŋ bot jo mukene.
11Lyelgi bedo pacogi matwal,
bibedo kabedogi pi kare pa yalwak ducu,
kadi bed gucak nyiŋ lobo ma gibedo iye ni megi kikomgi.
12Dano pe bedo ki deyone matwal;
en obedo macalo lee tim ma gito gitum woko.
13Man aye can ma poto i kom jo ma tye ki gen me miŋo;
man agikki pa jo ma cwinygi yom pi dul jami ma gitye kwede.
14Giyerogi giterogi i lyel macalo romi;
to aye ma bibedo ka kwayogi. Gibicito atir gidonyo wa i lyel,
ci komgi bitop woko;
lyel bibedo pacogi.
15Ento Lubaŋa bikoko tipona ki i twero pa lyel,
pien en gire bigama.
16Pe myero lworo omaki ka ce iŋeno ŋat mo doko lalonyo,
kadi bed deyo me jami ma i ode tye ka medde ameda.
17Pe bitiŋo gin mo cito kwede i kare ma en to;
deyo ma en obedo kwede pe bicito lube i bur kunnu.
18Kadi bed en tamo ni etye ki yomcwiny i kare ma pud ekwo,
ci kadi bed dano gipake pi ticce ma konyo en keken,
19en bicito ka bedo kacel ki yalwak pa kwarine i lyel
ma pe doŋ gibimedo ki neno cen matwal.
20Dano pe bedo ki deyone matwal;
en obedo macalo lee tim ma gito gitum woko.